b"\n_START_ARTICLE_\nContenidor\n_START_SECTION_\nHist\xc3\xb2ria\n_START_PARAGRAPH_\nLa introducci\xc3\xb3 dels contenidors data dels anys 1950. Malcolm McLean, un empresari nord-americ\xc3\xa0, estava preocupat per la inefic\xc3\xa0cia i el temps d'espera durant les operacions de c\xc3\xa0rrega i desc\xc3\xa0rrega de mercaderies. Estava pensant en la idea de transportar les mercaderies de detall dins d'un env\xc3\xa0s llarg, que podria f\xc3\xa0cilment transbordar-se d'un mitj\xc3\xa0 de transport a l'altre. La idea era senzilla, per\xc3\xb2 els armadors 'seriosos' se'n rigueren. M\xc3\xa9s tard, McLean van fundar la seva pr\xc3\xb2pia companyia de transport i va fer transformar dos petroliers segons el seu concepte. _NEWLINE_El primer viatge amb el vaixell Ideal X tingu\xc3\xa9 lloc el 26 d'abril de 1956 entre Newark (Nova Jersey) i Houston (Texas). El resultat era persuasiu per l'enorme estalvi de costs i de temps, per\xc3\xb2 l'immobilisme del sector i la necessitat d'adaptar tota la infraestructura portu\xc3\xa0ria va fer que es trigu\xc3\xa9s deu anys a acceptar-ho, fins que el 6 de maig de 1966 el primer vaixell portacontenidors, el Fairland, va arribar a Europa, al port de Bremen, a Alemanya.\n_START_SECTION_\nRepercussions\n_START_PARAGRAPH_\nAix\xc3\xb2 ha perm\xc3\xa8s disminuir molt els costos del transport a llarga dist\xc3\xa0ncia, gr\xc3\xa0cies al transport massiu en grans vaixells cada vegada m\xc3\xa9s llargs i en ports cada vegada m\xc3\xa9s automatitzats, cosa que va afavorir alhora un gran increment del comer\xc3\xa7 internacional: transportar, per exemple, una ampolla de vi des de Xile no costa gaire m\xc3\xa9s que un transport intraeuropeu. Al costat de l'env\xc3\xa0s b\xc3\xa0sic tamb\xc3\xa9 van desenvolupar-se contenidors especialitzats com cisternes o refrigerats. _NEWLINE_Avui en dia aproximadament un 90% de la c\xc3\xa0rrega mundial que no \xc3\xa9s a granel (com els combustibles, minerals o cereals) \xc3\xa9s transportada en contenidors mitjan\xc3\xa7ant rutes mar\xc3\xadtimes. Despr\xc3\xa9s d'una recessi\xc3\xb3 el 2009, al qual el transit va baixar a 469.635.008, el 2010 el tr\xc3\xa0nsit ja era superior al nivell de 2008 amb 538.283.754 dels quals un 26% s\xc3\xb3n productes elaborats a la Xina."